Clive Derby-Lewis en Janusz Walus glo in tronk aangevalClive Derby-Lewis Foto: news.howzit.msn.com Clive Derby-Lewis (78) en die sluipmoordenaar Janusz Walus, is glo Woensdagmiddag in die Pretoria Sentraal-gevangenis deur ander gevangenes aangeval en glo met skerp voorwerpe gesteek. Marius Coertze, Derby-Lewis se regsverteenwoordiger, het aan Maroela Media gesê inligting oor die voorval is nog skaars en dat niemand by die gevangenis in die stadium vir hom wil sê wat gebeur nie. “Derby-Lewis se vrou, Gaye, het omstreeks 13:00 vanuit die gevangenis verneem dat hy en Walus deur ander gevangenes aangeval is. Ons weet egter nog nie of dit waar is nie,” het Coertze gesê. Derby-Lewis en Walus is skuldig bevind aan die moord op die voormalige SAKP-leier, Chris Hani. Derby-Lewis het glo ŉ steekwond in sy kop en aan sy nek opgedoen en is na bewering in die gevangenis se kliniek opgeneem. “Ek het ŉ werknemer na die gevangenis gestuur om te gaan kyk wat gebeur. Ek het ook ŉ dringende skrywe aan die staatsprokureur en aan die hoof van die gevangenis gestuur om vir ons terugvoer te gee. As die aanval wel plaasgevind het, weet ons nie in watter toestand hy is nie,” het Coertze bygevoeg. Hy sê as Derby-Lewis se lewe wel in gevaar is, gaan hulle ŉ dringende hofbevel bekom om hom na ŉ hospitaal oor te plaas waar hy beter mediese behandeling kan ontvang. Volgens Coertze is die motief vir die aanval nie bekend nie. Hy het wel verneem dat die aanvallers Derby-Lewis en Walus, wat hoëprofiel-gevangenes is, glo aangeval het in ŉ poging om na ŉ ander gevangenis oorgeplaas te word. Hy het dit egter benadruk dat hy nie weet of dié bewerings waar is nie. “Ek weet nie wie sal ŉ sieklike saggeaarde bejaarde sommer net so aanval nie,” het hy gesê. Derby-Lewis is in 1993 tot 25 jaar tronkstraf gevonnis vir sy rol in die moord op Hani. Hy het ŉ vuurwapen gereël vir Walus, wat tans dieselfde vonnis uitdien. Altwee is aanvanklik doodstraf opgelê, maar dit is tot lewenslange tronkstraf verander toe die doodstraf in Suid-Afrika afgeskaf is. Derby-Lewis het glo kanker en het in 2011 en 2012 aansoek gedoen vir mediese parool, maar dit is afgekeur.